105. brdska brigada
105. brdska brigada vojna je jedinica koja je tokom rata u Bosni i Hercegovini djelovala u sastavu Prvog korpusa Armije Republike Bosne i Hercegovine. Pješadijska brigada "Isa-beg Ishaković" formirana je 21. augusta 1992. od ljudstva sa područja Starog Grada. 28. septembra preimenovana je u 3. brdsku brigadu i postala je potčinjena Štabu Vrhovne komande. U sastav 1. korpusa ušla je 23. januara 1993. 4. februara u njen sastav ušao je 3. protivdiverzantski odred Sedrenik. Od 1. i 2. sarajevskog združenog odreda Okružnog štaba odbrane Sarajevo, formiranih od ljudstva sa područja općine Centar, 25. oktobra 1992. formirana je 7. brdska brigada. U sastav 1. korpusa ušla je 25. januara 1993. Od 3. i 7. brdske brigade formirana je 19. februara 1993. 9. motorizovana brigada. Nakon Akcije Trebević, brigada je 3. novembra preimenovana u 105. motorizovanu brigadu, nakon zahtjeva Komande brigade. Ulaskom u 12. diviziju dobila je ime 105. brdska brigada. 13. oktobra 1995. ušla je u sastav 127. brdske brigade. Od ljeta 1993. jedinice brigade učestvovale su u borbenim dejstvima izvan Sarajeva. Od 1994. jedan bataljon brigade je u kontinuitetu boravio u zoni odgovornosti Operativne grupe 2 Visoko, odnosno 16. divizije. Dva pripadnika 3. brdske, jedan pripadnik 7. brdske, tri pripadnika 9. motorizovane i tri pripadnika 105. motorizovane brigade odlikovana su Zlatnim ljiljanom.